Αθήνα 13/1/2020

**ΕΡΜΗΣ: Ετήσιος Μαθητικός Διαγωνισμός στα Οικονομικά**

Αγαπητέ κύριε/κυρία Διευθυντή/Διευθύντρια,

Εύχομαι το 2020 να είναι για όλους μια χρονιά δημιουργίας και μάθησης!

Συμβάλλοντας με τις δικές του δυνάμεις σε αυτές τις κατευθύνσεις, το Οικονομικό Πανεπιστήμιο Αθηνών (ΟΠΑ) αναλαμβάνει τη διοργάνωση Ετήσιου Μαθητικού Διαγωνισμού στα Οικονομικά για τους τελειοφοίτους μαθητές των Λυκείων της χώρας μας. Ο διαγωνισμός αποκαλείται **«ΕΡΜΗΣ»** από το Έμβλημα του Πανεπιστημίου μας.

Με την ενέργεια αυτή το ΟΠΑ επιδιώκει:

**Πρώτον,** να συμβάλει στη διάδοση της οικονομικής παιδείας στη νέα γενιά της χώρας μας και να καλλιεργήσει την άμιλλα στη γνώση. Όπως ασφαλώς γνωρίζετε, σήμερα η παροχή οικονομικής παιδείας στη δευτεροβάθμια εκπαίδευση της χώρα μας είναι εξαιρετικά περιορισμένη, σε αντίθεση με την ευρεία διάδοση που έχει σε άλλες ανεπτυγμένες και αναπτυσσόμενες χώρες. Ο Διαγωνισμός φιλοδοξεί να διαδώσει την ανάγκη μεγαλύτερης εξοικείωσης με τις οικονομικές σπουδές σε όλες τις βαθμίδες της εκπαίδευσης και να ενισχύσει τα κίνητρα για την επιλογή αντίστοιχων σπουδών από τους τελειοφοίτους Λυκείου.

**Δεύτερον,** ως μια αναγνώριση του κεντρικού ρόλου που επιτελεί το Οικονομικό Πανεπιστήμιο Αθηνών στη διδασκαλία, έρευνα και ανάπτυξη των οικονομικών σπουδών στη χώρα μας, συμπληρώνοντας ένα αιώνα από την ίδρυσή του προς τον σκοπό αυτό. Είναι γνωστές στη διεθνή κοινότητα οι διακρίσεις του ΟΠΑ στον τομέα των προπτυχιακών και μεταπτυχιακών σπουδών, όπως, επίσης, και στην ακαδημαϊκή έρευνα. Πιστεύουμε ότι οι διακρίσεις αυτές θα συμβάλλουν καθοριστικά στη διεθνή προβολή των ελλήνων μαθητών που θα προκριθούν να συμμετάσχουν σε αναγνωρισμένους και υψηλού κύρους διεθνείς διαγωνισμούς.

Είναι σημαντικό να τονίσουμε ότι για τον καλύτερο συντονισμό, πληροφόρηση και συμμετοχή των μαθητών στη διοργάνωση του Διαγωνισμού συμμετέχουν τόσο το Οικονομικό Επιμελητήριο Ελλάδος (ΟΕΕ) που εκπροσωπεί τους έλληνες οικονομολόγους όσο και η Ένωση Οικονομολόγων Εκπαιδευτικών Δευτεροβάθμιας Εκπαίδευσης (ΕΟΕΔΕ). Η διαδικασία διεξαγωγής του διαγωνισμού έχει ήδη εγκριθεί από το Υπουργείο Παιδείας.

**Ο πρώτος Διαγωνισμός θα πραγματοποιηθεί στις 28 Μαρτίου 2020.**

**Προκειμένου να υπάρξει η μεγαλύτερη δυνατή συμμετοχή σας παρακαλούμε όπως γνωστοποιήσετε την διεξαγωγή του διαγωνισμού στους τελειόφοιτους του Λυκείου σας και να τους ενθαρρύνετε να λάβουν μέρος.**

Για περαιτέρω πληροφορίες και δήλωση συμμετοχής μπορούν να επισκέπτονται τον ιστότοπο του ΟΠΑ στην ηλεκτρονική διεύθυνση:

<https://diagonismos.ermis.aueb.gr/>

Στην διάθεση σας για οποιαδήποτε διευκρίνιση χρειαστείτε.

Με πολλούς χαιρετισμούς και ευχές για το Νέο Έτος

Εκ μέρους της Επιτροπής Διαγωνισμού ΕΡΜΗΣ

Καθηγητής Νίκος Χριστοδουλάκης

**ΣΧΕΤΙΚΑ** (α) Έγκριση του Διαγωνισμού με την Απόφαση ΥΠ.Π.Ε.Θ: Φ.14/ΦΜ/151490/155182 /Δ1/19-9-2018.

Υπεύθυνη επικοινωνίας: κα. **Χριστίνα Βάγγη**, chrisvaggi@aueb.gr

ΟΙΚΟΝΟΜΙΚΟ ΠΑΝΕΠΙΣΤΗΜΙΟ ΑΘΗΝΩΝ Διεύθυνση Εκπαίδευσης

Πατησίων 76, 10434, Αθήνα. τηλ.: 210-8203369 . Fax: 210-8203492